VEČERAS će na splitskoj Rivi koncert održati kontroverzni pjevač Marko Perković Thompson, i to u organizaciji gradskih vlasti koje predvodi gradonačelnik Andro Krstulović Opara (HDZ).

Stoga podsjećamo kako je izgledao Thompsonov prethodni nastup na Rivi, onaj iz 1992. godine.

Naime, Marko Perković voli u medijima ponavljati da on pjeva o ''Bogu, obitelji i domovini'' te da nije nikakav promotor ili podržavatelj ustaštva ili fašizma, nego samo hrvatski domoljub.

Na njegovu nesreću, ipak postoje razne audio i videosnimke koje pokazuju da dotični izvođač itekako ima veze s ustaštvom i fašizmom, od kojih je dosad najpoznatija bila njegova vokalna izvedba ustaške koljačke poskočice Jasenovac i Gradiška Stara, u kojoj se glorificiraju ustaške klaonice i likuje nad leševima Srba u Neretvi.



Nastup na predizbornom skupu HSP-a 1992.

No to je samo jedan od brojnih primjera povezanosti Perkovića s ustaštvom - uostalom, najveći mu hit započinje ustaškim pozdravom ''Za dom spremni'' - a još jedan je i pjevačev nastup na velikom skupu HSP-a u Splitu 25. srpnja 1992. Tada je HSP vodio kontroverzni Dobroslav Paraga koji je bio žestoka opozicija režimu Franje Tuđmana i HDZ-a, i to s najdesnije strane političkog spektra, a baš njima se bio priklonio i Perković.

HSP je u to ljeto 1992. uspio napuniti splitsku Rivu u sklopu predizborne kampanje za parlamentarne i predsjedničke izbore koji su se održavali početkom kolovoza te godine. Tadašnji predsjednik HSP-a Paraga je prošle godine na Facebooku objavio snimke s tog okupljanja, na kojemu je nastupio i Thompson, pjevajući svoj friški hit Čavoglave.



"Za dom, braćo, zovemo se poglavnikovi"

Na početku svojeg nastupa Perković prvo triput uzvikuje ''Za dom!'', a masa mu povratno skandira ''Spremni''. Nakon toga kreće revati pjesmu Čavoglave, koja u toj verziji ima drugačije stihove nego u izvedbi koju izvodi danas. Thompson tako dvaput otpjeva i ''za dom, braćo, zovemo se poglavnikovi''. Poglavnik je, naravno, ustaški zločinac Ante Pavelić. Kasnije Thompson dvaput otpjeva i stihove u kojima se spominje ''smrt za Srbine''.

Riječ je očito o filoustaškoj i antisrpskoj pjesmi koja započinje ustaškim pozdravom, u kojoj se izražava pripadnost i počast ustaškom zločincu Paveliću, te se pjeva o ubijanju Srba. Zapravo, stihove koje Thompson pjeva uopće ne treba interpretirati jer sve je u prvom planu, jasno da jasnije ne može biti.



Pavelić Split i Dalmaciju prodao fašističkoj Italiji

Tekst se nastavlja ispod oglasa

Dodatno je ironično što je Perković 1992. na splitskoj Rivi pjevao u čast Ante Pavelića koji je Split i Dalmaciju prodao fašističkoj Italiji, čiji je bio pulen u tridesetim godinama prošlog stoljeća.

Na stranu humanizam, antifašizam i ostale općeljudske vrijednosti, koje su možda nevažne Thompsonu i njegovim fanovima, ali i po logici hrvatskog nacionalizma ili domoljublja, Pavelić ne može biti slavljen, baš zato što je hrvatski teritorij prodao drugima. Oni koji se ''zovu poglavnikovi'' de facto podržavaju prodaju Dalmacije talijanskim fašistima. Dakle, biti hrvatski domoljub ili nacionalist i deklarirati se kao podržavatelj Ante Pavelića se neprijeporno međusobno isključuje.

Vrhunac turističke sezone u Splitu - Thompsonov koncert

U svakom slučaju, proustaško revanje Thompsona na splitskoj Rivi 1992. jedan je od brojnih primjera koji pokazuju da je dotični pjevač oduvijek bio sklon političkom ekstremizmu i glorifikaciji ustaštva te da europski mediji nisu u krivu kada ga opisuju kao ''barda mržnje'' i ''fašističkog rokera''.

Sada se tog izvođača dovodi da na vrhuncu turističke sezone nastupi na ključnoj javnoj površini drugog po veličini hrvatskog grada, koji je ujedno i turističko središte. I to u organizaciji gradskih vlasti!

Što bi moglo poći krivo?